CELEX: 32021D2123
Language: da
Date: 2021-11-11 00:00:00
Title: Rådets afgørelse (EU) 2021/2123 af 11. november 2021 om undertegnelse på Den Europæiske Unions vegne og om midlertidig anvendelse af partnerskabsaftalen om bæredygtigt fiskeri mellem Den Europæiske Union og Den Islamiske Republik Mauretanien og den tilhørende gennemførelsesprotokol

8.12.2021   
               
               
                  DA
               
               
                  Den Europæiske Unions Tidende
               
               
                  L 439/1
               
            
         RÅDETS AFGØRELSE (EU) 2021/2123
         af 11. november 2021
         om undertegnelse på Den Europæiske Unions vegne og om midlertidig anvendelse af partnerskabsaftalen om bæredygtigt fiskeri mellem Den Europæiske Union og Den Islamiske Republik Mauretanien og den tilhørende gennemførelsesprotokol
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 5,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Fiskeripartnerskabsaftalen mellem Det Europæiske Fællesskab og Den Islamiske Republik Mauretanien (»Mauretanien«), som blev godkendt ved Rådets forordning (EF) nr. 1801/2006 (1), har fundet midlertidig anvendelse fra den 8. august 2008. Den tilhørende protokol om fastsættelse af de fiskerimuligheder og den finansielle modydelse, der er omhandlet i aftalen, og som har fundet midlertidig anvendelse fra samme dato, er blevet erstattet flere gange.
                  
               
                     (2)
                  
                  
                     Den gældende protokol udløber den 15. november 2021.
                  
               
                     (3)
                  
                  
                     Den 8. juli 2019 vedtog Rådet en afgørelse om bemyndigelse af Kommissionen til at indlede forhandlinger med Mauretanien om indgåelse af en ny partnerskabsaftale om bæredygtigt fiskeri og en ny protokol til gennemførelse af aftalen.
                  
               
                     (4)
                  
                  
                     I perioden fra september 2019 til juli 2021 fandt der otte forhandlingsrunder sted med Mauretanien. Disse forhandlinger blev afsluttet, og partnerskabsaftalen om bæredygtigt fiskeri mellem Den Europæiske Union og Den Islamiske Republik Mauretanien (»partnerskabsaftalen«) og den tilhørende gennemførelsesprotokol (»protokollen«) blev paraferet den 28. juli 2021.
                  
               
                     (5)
                  
                  
                     Formålet med partnerskabsaftalen og protokollen er at gøre det muligt for EU-fartøjerne at udøve deres fiskeri i Mauretaniens farvande og at gøre det muligt for Unionen og Mauretanien at arbejde tæt sammen for yderligere at fremme udviklingen af en politik for bæredygtigt fiskeri og ansvarlig udnyttelse af fiskeressourcerne i den mauretanske fiskerizone og Atlanterhavet i overensstemmelse med det i EU-retten anerkendte mål om bevarelse af havets biologiske ressourcer. Dette samarbejde vil også bidrage til skabelse af anstændige arbejdsvilkår i fiskerisektoren.
                  
               
                     (6)
                  
                  
                     Partnerskabsaftalen og protokollen bør undertegnes.
                  
               
                     (7)
                  
                  
                     Partnerskabsaftalen og protokollen bør træde i kraft snarest muligt i betragtning af den økonomiske betydning af Unionens fiskeri i den mauretanske fiskerizone og behovet for, alt efter tilfældet, at undgå eller begrænse afbrydelsen af dette fiskeri mest muligt.
                  
               
                     (8)
                  
                  
                     Partnerskabsaftalen og protokollen bør anvendes midlertidigt indtil afslutningen af de procedurer, som er nødvendige for dens ikrafttræden.
                  
               
                     (9)
                  
                  
                     Den Europæiske Tilsynsførende for Databeskyttelse er blevet hørt i overensstemmelse med artikel 42 i Europa-Parlamentets og Rådets forordning (EU) 2018/1725 (2) og afgav udtalelse den 14. oktober 2021 —
                  
               VEDTAGET DENNE AFGØRELSE:
         
            Artikel 1
            Der gives herved bemyndigelse til undertegnelse på Unionens vegne af partnerskabsaftalen om bæredygtigt fiskeri mellem Den Europæiske Union og Den Islamiske Republik Mauretanien og den tilhørende gennemførelsesprotokol med forbehold af nævnte retsakters indgåelse (3).
         
         
            Artikel 2
            Formanden for Rådet bemyndiges herved til at udpege den eller de personer, der er beføjet til at undertegne partnerskabsaftalen og protokollen på Unionens vegne.
         
         
            Artikel 3
            Partnerskabsaftalen og protokollen finder midlertidig anvendelse, jf. henholdsvis deres artikel 20 og 19, fra datoen for deres undertegnelse (4), indtil afslutningen af de procedurer, som er nødvendige for deres ikrafttræden.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 11. november 2021.
            
               
                  På Rådets vegne
               
               Z. POČIVALŠEK
               
                  Formand
               
            
         
         
            (1)  Rådets forordning (EF) nr. 1801/2006 af 30. november 2006 om indgåelse af en fiskeripartnerskabsaftale mellem Det Europæiske Fællesskab og Den Islamiske Republik Mauretanien (EUT L 343 af 8.12.2006, s. 1).
         
            (2)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (3)  Se side 3 i denne EUT.
         
            (4)  Den dato, fra hvilken partnerskabsaftalen og protokollen anvendes midlertidigt, offentliggøres i Den Europæiske Unions Tidende på foranledning af Generalsekretariatet for Rådet.